สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 5 มิถุนายน 2558
5 มิ.ย. 2558

ผู้สื่อข่าวรายงานว่า ดัชนีนิกเกอิตลาดหุ้นโตเกียวปิดลบในวันนี้ เพราะได้รับแรงกดดันจากการร่วงลงของตลาดหุ้นสหรัฐและยุโรปเมื่อคืนนี้ นอกจากนี้ นักลงทุนยังมีท่าทีระมัดระวังเกี่ยวกับความผันผวนในตลาดพันธบัตรทั่วโลก และก่อนที่สหรัฐจะเปิดเผยตัวเลขจ้างงานนอกภาคการเกษตรเดือนพ.ค.ในวันนี้
สำนักข่าวเกียวโดรายงานว่า ดัชนีนิกเกอิปรับตัวลง 27.29 จุด หรือ -0.13% ปิดที่ 20,460.90 จุด
โดยดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวลง ภายหลังจากที่หุ้นกลุ่มธนาคารชั้นนำของออสเตรเลียอ่อนแรงลงอย่างต่อเนื่อง ดัชนี S&amp;P/ASX 200 ลดลง 5.80 จุด หรือ 0.11% ปิดที่ 5,498.50 จุด ส่วนดัชนี ALL ORDINARIES ตลาดหุ้นออสเตรเลียปิดวันนี้ที่ 5,506.50 จุด ขยับลง 4.80 จุด, -0.09%
ส่วนดัชนีเซี่ยงไฮ้คอมโพสิตตลาดหุ้นจีนปิดตลาดพุ่งขึ้นเหนือระดับ 5,000 จุดเป็นครั้งแรกในรอบกว่า 7 ปีในวันนี้ เนื่องจากนักลงทุนกลับมาเข้ามาซื้ออย่างคึกคัก ซึ่งช่วยให้จีนผงาดขึ้นเป็นตลาดหุ้นที่แข็งแกร่งที่สุดของโลกนับตั้งแต่ต้นปี 2558 สำนักข่าวซินหัวรายงานว่า ดัชนีเซี่ยงไฮ้คอมโพสิต เพิ่มขึ้น 76.00 จุด หรือ +1.54% ปิดที่ 5,023.10 จุด
ขณะที่ดัชนีคอมโพสิตตลาดหุ้นเกาหลีใต้ปิดปรับตัวลง 0.23% ในวันนี้ จากปัจจัยเงินเยนอ่อนค่าและสถานการณ์โรคเมอร์สในเกาหลีใต้ นอกจากนี้นักลงทุนยังจับตาข้อมูลการจ้างงานนอกภาคเกษตรสหรัฐซึ่งจะรายงานในเย็นวันนี้ตามเวลาประเทศไทย ขณะที่เงินวอนแข็งค่าเมื่อเทียบดอลลาร์สหรัฐ ดัชนีคอมโพสิตตลาดหุ้นเกาหลีใต้ (KOSPI) ปรับตัวลง 4.76 ปิดที่ 2,068.1 จุด โดยมีปริมาณการซื้อขายปานกลาง 387.5 ล้านหุ้น มูลค่า 6.09 ล้านล้านวอน (5.5 พันล้านดอลลาร์) โดยมีหุ้นลบมากกว่าหุ้นบวกในสัดส่วน 530 ต่อ 277
ขณะเดียวกันดัชนีฮั่งเส็งตลาดหุ้นฮ่องกงปิดตลาดปรับตัวลดลงในวันนี้ เนื่องจากนักลงทุนยังคงวิตกกังวลเกี่ยวกับปัญหาหนี้สินของกรีซ หลังจากมีรายงานว่า กรีซวางแผนที่จะเลื่อนการชำระหนี้คืนให้กับกองทุนการเงินระหว่างประเทศ (IMF)
โดยดัชนีฮั่งเส็งลดลง 291.73 จุด หรือ 1.06% ปิดวันนี้ที่ 27,260.16 จุด